|  |  |
| --- | --- |
| Ee |  |
| MINISTRI MÄÄRUS | |  |  | | --- | --- | | 17.03.2025 | nr 13 | |
| **Sotsiaalkaitseministri 30. jaanuari 2019. a määruse nr 2 „Sotsiaalkindlustusameti põhimäärus“ muutmine** |  |

Määrus kehtestatakse Vabariigi Valitsuse seaduse § 42 lõike 1 alusel.

**§ 1.** Sotsiaalkaitseministri 30. jaanuari 2019. a määruse nr 2 „Sotsiaalkindlustusameti põhimäärus“ § 8 tekst sõnastatakse järgmiselt:

„Ameti osakonnad on:

1) erivajadusega inimeste heaolu osakond, mille põhiülesanded on erivajadusega inimestele mõeldud riigi sotsiaalteenuste korraldamine ja sotsiaaltoetuste menetlemine;

2) kliendisuhete osakond, mille põhiülesanded on ametile esitatud taotluste menetlemine ja kliendihalduse korraldamine;

3) laste heaolu osakond, mille põhiülesanded on riikliku lastekaitsepoliitika elluviimine, laste ja perede heaolu toetavate meetmete rakendamine ja teenuste osutamine ning kohalike omavalitsuste nõustamine lastekaitsealastes küsimustes;

4) ohvriabi osakond, mille põhiülesanded on ohvriabipoliitika elluviimine ning ohvriabiteenuste ja psühhosotsiaalse toe korraldamine ja osutamine;

5) sotsiaalhoolekande toimepidevuse osakond, mille põhiülesanded on kohalike omavalitsuste ja sotsiaalhoolekandeteenuse osutajate võimestamine sotsiaalhoolekande korraldamisel, sealhulgas nõustamine toimepidevuse ja kriisivalmiduse tagamiseks, ameti enda ja ameti osutatavate teenuste toimepidevuse tagamise toetamine ja rändega seotud teenuste korraldamine;

6) arendus- ja finantsosakond, mille põhiülesanded on pensionide, toetuste ja hüvitiste ning ameti hallatavate infosüsteemide arendusprotsesside juhtimine, analüüside ja prognooside koostamine, ameti eelarve juhtimine, finantsarvestuse pidamine, hüvitiste väljamaksete korraldamine, piiriülese sotsiaalkindlustuse koordineerimine ning andmevahetuse ja infoturbe korraldamine;

7) kommunikatsiooniosakond, mille põhiülesanded on ameti sise- ja väliskommunikatsiooni korraldamine;

8) üldosakond**,** mille põhiülesanded on õigusalaste küsimustega tegelemine, järelevalve tegemine, tegevuslubade väljastamine, andmekaitse ning alusetult tehtud sotsiaalkaitsekulutuste tagasinõudmise ja riigile üle läinud kuriteoga tekitatud kahju nõuete sissenõudmise korraldamine, personalitöö, koolitus- ja arendustegevuse korraldamine, riigivara haldamine ja töökeskkonna kujundamine ning teabehalduse ja arhiivitöö korraldamine.“.

**§ 2. Määruse jõustumine**

Määrus jõustub 1. aprillil 2025. a.

(allkirjastatud digitaalselt)

Signe Riisalo

sotsiaalkaitseminister

(allkirjastatud digitaalselt)

Maarjo Mändmaa

kantsler